CELEX: 62019CN0611
Language: sk
Date: 2019-08-13 00:00:00
Title: Vec C-611/19: Návrh na začatie prejudiciálneho konania, ktorý podal Fővárosi Közigazgatási és Munkaügyi Bíróság (Maďarsko) 13. augusta 2019 – Crewprint Kft./Nemzeti Adó- és Vámhivatal Fellebbviteli Igazgatósága

23.3.2020   
            
            
               SK
            
            
               Úradný vestník Európskej únie
            
            
               C 95/9
            
         
      Návrh na začatie prejudiciálneho konania, ktorý podal Fővárosi Közigazgatási és Munkaügyi Bíróság (Maďarsko) 13. augusta 2019 – Crewprint Kft./Nemzeti Adó- és Vámhivatal Fellebbviteli Igazgatósága
      (Vec C-611/19)
      (2020/C 95/07)
      Jazyk konania: maďarčina
      
         Vnútroštátny súd, ktorý podal návrh na začatie prejudiciálneho konania
      
      Fővárosi Közigazgatási és Munkaügyi Bíróság
      
         Účastníci konania pred vnútroštátnym súdom
      
      
         Žalobkyňa: Crewprint Kft.
      
         Žalovaný: Nemzeti Adó- és Vámhivatal Fellebbviteli Igazgatósága
      
         Prejudiciálne otázky
      
      
                  1.
               
               
                  Sú vnútroštátny výklad a vnútroštátna prax, podľa ktorých daňový orgán neprizná právo [na odpočítanie DPH] v súvislosti s ekonomickou transakciou uskutočnenou medzi zmluvnými stranami na základe toho, že považuje formu ich právneho vzťahu (zmluva o diele) za podvodnú, lebo je s ňou spojené právo na odpočítanie dane, a preto ju v súlade s § 1 ods. 7 [zákona o všeobecnom daňovom konaní] kvalifikuje ako činnosť (činnosť sprostredkovateľa), ktorá nezakladá právo na odpočítanie dane, keďže sa domnieva, že účelom konania zmluvných strán je vyhnúť sa daňovej povinnosti, vzhľadom na to, že činnosť uskutočnená príjemcom faktúry nevyhnutne nemusela mať [uvedenú formu podnikateľskej činnosti], keďže tento príjemca ju mohol uskutočniť aj ako sprostredkovateľ, v súlade s relevantnými ustanoveniami smernice 2006/112 (1) [týkajúcimi sa odpočítania DPH] a so zásadou daňovej neutrality? Je za týchto okolností podmienkou uplatnenia [odpočítania DPH] daňová povinnosť zdaniteľných osôb vybrať si takú formu ekonomickej činnosti, z ktorej im vyplynie väčšia daňová povinnosť, alebo predstavuje skutočnosť, že v rámci svojej zmluvnej slobody si na účely nesúvisiace s daňovým právom zvolia zmluvnú formu ekonomickej činnosti uskutočňovanej medzi nimi, ktorá má tiež účinok, ktorého dosiahnutie nebolo ich cieľom a ktorý spočíva vo vzniku práva na odpočítanie dane, nekalú praktiku?
               
            
                  2.
               
               
                  Sú vnútroštátny výklad a vnútroštátna prax, podľa ktorých v prípade, ak zdaniteľná osoba, ktorá chce uplatniť právo [na odpočítanie DPH], spĺňa vecné a formálne požiadavky [na uvedené odpočítanie] a prijala pred uzavretím zmluvy opatrenia, ktoré od nej možno vyžadovať, daňový orgán neprizná právo na odpočítanie DPH na základe toho, že sa domnieva, že vytvorenie reťazca nie je z ekonomického hľadiska nevyhnutné, a preto predstavuje nekalú praktiku, lebo subdodávateľ napriek tomu, že je schopný poskytnúť služby, z dôvodov nesúvisiacich so skutočnosťou zakladajúcou vznik daňovej povinnosti poverí ich poskytnutím iných subdodávateľov, a zdaniteľná osoba, ktorá chce uplatniť právo [na odpočítanie DPH], v čase, keď prijala toto poverenie, vedela, že jej subdodávateľ poskytne tieto služby s využitím svojich vlastných subdodávateľov, keďže nedisponuje vecnými a personálnymi prostriedkami, v súlade s relevantnými ustanoveniami smernice 2006/112 [týkajúcimi sa odpočítania DPH] a so zásadou daňovej neutrality? Má vplyv na odpoveď skutočnosť, že zdaniteľná osoba alebo jej subdodávateľ začlenili do reťazca subdodávateľa, s ktorým majú priamy vzťah alebo s ktorým ich spája osobná alebo organizačná väzba (osobná známosť, príbuzenský vzťah alebo ten istý majiteľ)?
               
            
                  3.
               
               
                  V prípade kladnej odpovede na predchádzajúcu otázku, je požiadavka zistenia skutkového stavu na základe objektívnych skutočností splnená v prípade, ak v konaní, v ktorom sa daňový orgán domnieva, že ekonomický vzťah medzi zdaniteľnou osobou, ktorá chce uplatniť právo na [odpočítanie DPH], a jej subdodávateľom je iracionálny alebo neopodstatnený, odôvodní túto skutočnosť len svedeckou výpoveďou niektorých zamestnancov subdodávateľa bez toho, aby podľa objektívnych skutočností zistil charakteristiky ekonomickej činnosti, ktorá tvorí predmet zmluvy, jej špecifické okolnosti a predmetný ekonomický kontext a bez toho, aby vypočul vedúcich zamestnancov zdaniteľnej osoby a subdodávateľských spoločností, ktoré sú súčasťou reťazca, ktorí majú rozhodovacie právomoci, a je v tomto prípade relevantné, či zdaniteľná osoba alebo členovia reťazca sú schopní uskutočniť plnenia a je potrebné pribrať v tejto súvislosti znalca?
               
            
                  4.
               
               
                  Sú vnútroštátny výklad a vnútroštátna prax, podľa ktorých v prípade, ak sú splnené vecné a formálne požiadavky [na odpočítanie DPH] a boli prijaté opatrenia, ktoré možno [rozumne] vyžadovať, daňový orgán na základe okolností, ktoré podľa rozsudkov Súdneho dvora neodôvodňujú [aby sa odmietlo odpočítanie DPH] a nie sú objektívne, považuje za preukázaný daňový podvod a neprizná právo [na odpočítanie DPH] len preto, lebo všetky tieto okolnosti sa vyskytnú v prípade dostatočne veľkého počtu prešetrovaných členov zisteného reťazca, v súlade s ustanoveniami smernice 2006/112 a so zásadou efektivity?
               
            
         (1)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 2006, s. 1).